Document ID: 32008D0218

DECIZIA COMISIEI
din 25 ianuarie 2008
de adoptare, în temeiul Directivei 92/43/CEE a Consiliului, a unei prime liste actualizate a siturilor de importanţă comunitară pentru regiunea biogeografică alpină
[notificată cu numărul C(2008) 271]
(2008/218/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică alpină menţionată la articolul 1 litera (c) punctul (iii) din Directiva 92/43/CEE este compusă din teritoriul comunitar al Alpilor (Austria, Italia, Germania, Franţa, Slovenia), al Pirineilor (Franţa şi Spania), al munţilor Apenini (Italia), al munţilor din nordul Fennoscandiei (Suedia şi Finlanda), al munţilor Carpaţi (Polonia, Slovacia, România) şi al munţilor Balcani, Rila, Pirin şi Rodope (Bulgaria), conform hărţii biogeografice aprobate la 25 aprilie 2005 de comitetul instituit în temeiul articolului 20 din directiva respectivă, denumit în continuare „Comitetul privind habitatele”.
(2)
Este necesar ca, în cadrul unui proces iniţiat în 1995, să se realizeze progrese suplimentare în ceea ce priveşte punerea efectivă în practică a reţelei Natura 2000, element esenţial al protejării biodiversităţii în Comunitate.
(3)
O listă iniţială a siturilor de importanţă comunitară pentru regiunea biogeografică alpină, în temeiul Directivei 92/43/CEE, a fost adoptată prin Decizia 2004/69/CE a Comisiei (2). În temeiul articolului 4 alineatul (4) şi al articolului 6 alineatul (1) din Directiva 92/43/CEE, statul membru în cauză desemnează siturile incluse pe lista siturilor de importanţă comunitară pentru regiunea biogeografică alpină ca arii speciale de conservare cât mai curând posibil, în termen de maximum şase ani, stabilind priorităţile şi măsurile de conservare necesare.
(4)
În contextul unei adaptări dinamice a reţelei Natura 2000, listele siturilor de importanţă comunitară fac obiectul unei revizuiri. Prin urmare, este necesară actualizarea listei iniţiale.
(5)
Pe de o parte, actualizarea listei iniţiale a siturilor de importanţă comunitară pentru regiunea biogeografică alpină este necesară în vederea includerii siturilor suplimentare propuse începând cu anul 2004 de către statele membre ca situri de importanţă comunitară pentru regiunea biogeografică alpină în sensul articolului 1 din Directiva 92/43/CEE. Obligaţiile care decurg din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum şase ani de la adoptarea primei liste actualizate a siturilor de importanţă comunitară pentru regiunea biogeografică alpină.
(6)
Pe de altă parte, actualizarea listei iniţiale a siturilor de importanţă comunitară pentru regiunea biogeografică alpină este necesară pentru a reflecta eventualele modificări ale informaţiilor referitoare la situri, comunicate de către statele membre ulterior adoptării listei comunitare. În acest sens, prima listă actualizată a siturilor de importanţă comunitară pentru regiunea biogeografică alpină constituie o versiune consolidată a listei iniţiale a siturilor de importanţă comunitară pentru regiunea biogeografică alpină. Cu toate acestea, trebuie subliniat faptul că obligaţiile care decurg din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil, în termen de maximum şase ani de la adoptarea listei iniţiale a siturilor de importanţă comunitară pentru regiunea biogeografică alpină.
(7)
Prezenta decizie nu este aplicabilă în cazul teritoriilor Bulgariei şi României, întrucât aceste state membre au început transmiterea către Comisie a propunerilor lor privind siturile după aderare.
(8)
Pentru regiunea biogeografică alpină, listele cu siturile propuse ca situri de importanţă comunitară, în sensul articolului 1 din Directiva 92/43/CEE, au fost transmise Comisiei între martie 2002 şi septembrie 2006, în conformitate cu articolul 4 alineatul (1) din directiva menţionată, de către Austria, Finlanda, Franţa, Germania, Italia, Polonia, Slovacia, Slovenia, Spania şi Suedia.
(9)
Listele de situri propuse au fost însoţite de informaţii referitoare la fiecare sit, furnizate pe baza formularului instituit prin Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (3).
(10)
Aceste informaţii cuprind harta cea mai recentă şi definitivă a sitului, transmisă în versiunea cea mai recentă de statul membru în cauză, denumirea, localizarea şi suprafaţa sitului, precum şi datele obţinute prin aplicarea criteriilor prevăzute în anexa III la Directiva 92/43/CEE.
(11)
Pe baza proiectului de listă care identifică, în plus, situri care găzduiesc tipuri de habitate naturale prioritare sau specii prioritare, întocmit de Comisie în acord cu fiecare dintre statele membre în cauză, ar trebui adoptată o primă listă actualizată a siturilor selectate ca situri de importanţă comunitară pentru regiunea biogeografică alpină.
(12)
Cunoştinţele privind existenţa şi distribuţia tipurilor de habitate naturale şi a speciilor evoluează în permanenţă, ca rezultat al controlului prevăzut la articolul 11 din Directiva 92/43/CEE. Prin urmare, evaluarea şi selectarea siturilor la nivel comunitar au fost efectuate pe baza celor mai bune informaţii disponibile în prezent.
(13)
Cu toate acestea, anumite state membre nu au propus suficiente situri pentru a îndeplini cerinţele Directivei 92/43/CEE în ceea ce priveşte anumite tipuri de habitate şi anumite specii. Prin urmare, pentru aceste specii şi tipuri de habitate, nu se poate concluziona că reţeaua este completă. Cu toate acestea, luând în considerare timpul necesar pentru primirea informaţiilor şi pentru a ajunge la un acord cu statele membre, Comisia consideră oportun să adopte o primă listă actualizată a siturilor, care va trebui revizuită în conformitate cu dispoziţiile articolului 4 din Directiva 92/43/CEE.
(14)
Din motive de claritate şi transparenţă, este necesar ca Decizia 2004/69/CE să fie înlocuită.
(15)
Măsurile prevăzute în prezenta decizie sunt conforme cu avizul Comitetului privind habitatele,
ADOPTĂ PREZENTA DECIZIE:
Articolul 1
Prima listă actualizată a siturilor de importanţă comunitară pentru regiunea biogeografică alpină, în conformitate cu articolul 4 alineatul (2) al treilea paragraf din Directiva 92/43/CEE, este prevăzută în anexa la prezenta decizie.
Articolul 2
Decizia 2004/69/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 25 ianuarie 2008.

Labels: 12
19
20